Dinoteriīdi

Dinoteriīdi jeb deinoteriīdi (Deinotheriidae - "briesmīgie zvēri") ir izmirušu ziloņveidīgo snuķaiņu dzimta, kuras pārstāvji dzīvoja kainozoja ērā. Sākotnēji tie parādījās oligocēnā, Āfrikā, bet pēc tam miocēnā izplatījās Eiropas un Āzijas dienvidos. To raksturīga īpašība bija tā, ka garos, izliektos triecējzobos pārveidoti priekšzobi atradās nevis augšžoklī, kā citiem ziloņveidīgajiem, bet apakšžoklī, un tie bija atliekti uz leju.

Dinoteriīdi nebija pārāk daudzveidīgi, un ir zināmas tikai trīs ģintis: Chilgatherium, Prodeinotherium un Deinotherium. Turklāt tās secīgi nomainīja viena otru. Dinoteriīdi bija relatīvi konservatīvi, un savā evolūcijā morfoloģiski maz mainījās, ja neskaita pakāpenisku ķermeņa izmēru palielināšanos. Dažas dinoteriju sugas pārstāvēja vienus no lielākajiem sauszemes zīdītājiem, un izmēros ir lielākie snuķaiņi. Pēdējie dinoteriīdu pārstāvji saglabājās Āfrikā līdz agrā pleistocēna beigām, pirms apmēram 1 miljona gadu.

 Apraksts 
Dinoteriīdu ķermeņa forma un proporcijas bija ļoti līdzīgas kā mūsdienu ziloņiem. Kājas bija garas, kā mūsdienu ziloņiem, bet galvaskauss bija samērā plakans, plakanāks kā citiem ziloņiem. Augšžoklī tiem nebija priekšzobu un ilkņu, bet katrā pusē bija pieci zemi dzerokļi, un tikpat arī apakšžoklī. Dinoteriīdi izmantoja savus priekšējos dzerokļus barības sasmalcināšanai, bet aizmugurējos dzerokļus augu materiāla sagriešanai. Apakšžokļa priekšējā daļa bija vērsta uz leju un saturēja divus ilkņveidīgus priekšzobus. Tie bija izliekti uz leju un atpakaļ milzīga āķa veidā, kas bija visraksturīgākā dinoteriīdu īpatnība. Šos ilkņus dinoteriīdi izmantoja nevis rakšanai, bet zaru laušanai.Harris, J.M. (1975). Evolution of feeding mechanisms in the family Deinotheriidae (Mammalia: Proboscidea). pp. 331–362.

Lai gan pats senākais dinoteriīds Chilgatherium, domājams, svēra tikai ap pusotru tonnu un augstumā bija mazāks par 2 metriem, taču dažas dinoteriju sugas ir attiecināmas pie lielākajiem zināmajiem snuķaiņiem, kas skaustā bija vairāk kā 4 metrus augsti, un svēra ap 12 tonnām, kas būtiski pārsniedz mūsdienu Āfrikas ziloņu izmērus un padara tos par vieniem no lielākajiem sauszemes zīdītājiem.Larramendi, A. (2015). "Shoulder height, body mass and shape of proboscideans". Acta Palaeontologica Polonica. 60.

Sistemātika
 dzimta: Deinotheriidae Bonaparte, 1845 †
 apakšdzimta: Chilgatheriinae Sanders, Kappelman & Rasmussen, 2004 †
 ģints: Chilgatherium Sanders, Kappelman & Rasmussen, 2004 †
 apakšdzimta: Deinotheriinae Bonaparte, 1845 †
 ģints: Prodeinotherium Ehik, 1930 †
 ģints: Deinotherium Kaup, 1829 †

(†) - izmirušu organismu grupa.

Atsauces

 Ārējās saites 

Kategorija:Snuķaiņi